Տիտոս Լիվիոս

Տիտոս Լիվիոս (, ), հռոմեացի պատմիչ։ 

 Կենսագրություն 
Ծնվել է մ. թ. ա. 59 թվականին, Պատավիում (Պադովա) քաղաքում, որը հյուսիսային Իտալիայի ամենաբարգավաճ քաղաքն էր և հայտնի էր իր խիստ բարքերով։ Ոչինչ հայտնի չէ նրա նախնիների մասին։ Ենթադրվում է, որ նրա ընտանիքը սենատորական աստիճան չի ունեցել։ Նախնական ուսումը հավանաբար ստացել է հարազատ քաղաքում։ Հունարենի նրա թերի տիրապետումը և աշխարհագրության մասին նրա անորոշ արտահայտությունները հուշում են, որ նա քիչ է ճանապարհորդել և չի ուսանել Աթենքի կամ Հռոդոսի համալսարաններում։ Հռոմեական աղբյուրները հաղորդում են, որ նա ունեցել է դուստր և որդի, որի համար Լիվիոսը ոճաբանական ձեռնարկ է գրել։ Հնարավոր է, որ Պադովայում գտնված մի տապանագիր նրան է պատկանում. այն հիշատակում է Տ. Լիվիոսին, որն ուներ երկու որդի և Կասիա Պրիմա անունով կին։ 

Հայտնի չէ, թե երբ է Լիվիոսը Հռոմ տեղափոխվել և որքան ժամանակ է անցկացրել այնտեղ։ Լավ անձնական հարաբերություններ է ունեցել Օգոստոս կայսեր հետ և խրախուսել է ապագա կայսր Կլավդիոսին պատմություն գրել։ Մահացել է Պադովայում։

 Աշխատություններ 
Լիվիոսի հիմնական աշխատությունը 142 գրքից բաղկացած «Հռոմի պատմությունն» է՝ հնագույն ժամանակներից մինչե իր օրերը: Հայտնի է նաև Ab urbe condita libri («Գրքեր քաղաքի հիմնադրումից») անվանումով։ Մեզ հասել են 1–10 (Հռոմի հիմնադրումից մինչև մ. թ. ա. 293) և 21–45 (երկրորդ Պունիկյան պատերազմից մինչև Մակեդոնիայի նվաճումը՝ մ. թ. ա. 218–167) գրքերը: Լիվիոսը չի հետազոտել Հռոմի պատմությունը, այլ շարադրել է այն՝ անքննադատաբար օգտագործելով հռոմեացի տարեգիրների և հույն հեղինակների նյութերը: Պատմական իրադարձությունների ընթացքը բացատրել է հասարակության բարոյական հիմքերի փոփոխությամբ: Լիվիոսի ոճը մեծապես կրել է Կիկերոնի, Էննիոսի և Վերգիլիոսի ազդեցությունը: Իր հերթին ազդել է Տակիտոսի, Լուկիանոսի և այլոց ոճի վրա: Մի ժամանակակից Լիվիոսին ծաղրել է «պադովայականության» (patavinitas) համար, որը ենթադրաբար վերաբերում է պատմիչի բարբառային և կոպիտ բառերի օգտագործելուն։

Լիվիոսը գրել է փիլիսոփայական երկխոսություններ, որոնք չեն պահպանվել։

 Ծանոթագրություններ 

 Արտաքին հղումներ 

Կատեգորիա:Հռոմեական պատմիչներ
Կատեգորիա:Հին հռոմեացի բանաստեղծներ
Կատեգորիա:Հին հռոմեացի գրողներ
Կատեգորիա:Իտալացի պատմաբաններ
Կատեգորիա:Հռոմեական ոսկեդարի գրողներ
Կատեգորիա:Գրողներ այբբենական կարգով